ԱՌԱՋՆՈՐԴԱԿԱՆ ՊԱՏԳԱՄ 
Ս. ՂԵՒՈՆԴԵԱՆՑ-Ս. ՎԱՐԴԱՆԱՆՑ ՏՕՆԻՆ ԱՌԹԻՒ

Սիրելի՛ հայորդիներ որ ի Լիբանան, 
Հաւաքականութիւններ աշխարհի դէպքերու բնական հոլովոյթէն զանազանուող ներքին կշռոյթ մը ունին, որ զիրենք իրենց պատմութեան արձանագրած կարեւոր դէպքերու խորհուրդին կը բանայ։ Այսօր, երբ մեր շրջապատը կլանուած է իր հեւասպառ առօրեայով, հայ ժողովուրդի զաւակները կը համախմբուին՝ ոգեկոչելու Ս. Ղեւոնդեանց-Ս. Վարդա-նանց յիշատակը։
Հայ Եկեղեցւոյ օրացոյցը այսօրուան խորհուրդը կը բնորոշէ որպէս ազգային եւ եկեղեցական տօն։ Հազար երեսուն եւ վեց հայ քահանաներ եւ զինուորներ կենաց եւ մահու պատերազմին մէջ զոհուեցան, քրիստո-նէական հաւատքի եւ հայրենասիրութեան հերոսները դարձան եւ իրենց յիշատակը որպէս համազգային տօնախմբութեան թուական ու դէպք մեզի կտակեցին՝ ազգն ու եկեղեցին միաձուլելով իրենց արեան մկրտութեամբ։ 
Այս սրբազան պատերազմը կը հանդիսանայ քրիստոնէական հաւատքի եւ ազգային միասնականութեան ուսանելի այն պահը, որ այս տօնը կը վերածէ անձնազոհ պայքարով շահուած իրա՛ւ կեանքի եզակի ըմբռնումին, որովհետեւ հաւատքի, հայրենիքի, խղճի ազատութեան եւ մարդկային իրաւունքներու պաշտպանութեան համար, 451 թուականին, Կարմիր Վարդանի հրամանատարութեամբ, մեր ժողովուրդը զանգուա-ծաբար եւ խրոխտօրէն ոտքի կանգնեցաւ իր հոգեւորական-աշխարհական իշխանութեան հրաւէրով եւ ընդդիմացաւ պարսկական գերհզօր կայս-րութեան՝ ընդառաջ հայուն աստուածաշնորհ առաքելական լոյս հա-ւատքի անաղարտ պահպանման եւ հայրենի սրբազան հողի պաշտ-պանութեան մարտահրաւէրին։
Հայ հոգեւորականութիւնը, Յովսէփ Կաթողիկոսի եւ Ղեւոնդ Երէցի առաջնորդութեամբ, Ս. Ղեւոնդեանց-Ս. Վարդանանց հաւատամարտին ներշնչիչ ոգին դարձաւ եւ անխուսափելի մահէն ցանկալի անմահութեան հասանելիութիւնը վճռեց եկեղեցի-ազգ անքակտելի հանգոյցով։ 
Ս. Ղեւոնդեանց-Ս. Վարդանանց հաւատքի ու հայրենիքի համար մղած գոյապայքարը կարելի չէ լիովին ըմբռնել եւ այս տօնը ամբող-ջականօրէն արժեւորել՝ առանց ընդգծելու Ս. Թադէոս եւ Ս. Բարթողիմէոս Առաքեալներով քարոզուած աւետարանին ծլարձակումը մեր հայրենիքին մէջ, անոր յաջորդած քրիստոնէութեան խմորումի երեք դարերը, ու մանաւանդ 4-րդ եւ 5-րդ դարերու քրիստոնէութեան պետական կրօն հռչակումը՝ Ս. Գրիգոր Լուսաւորչի եւ Ս. Տրդատ թագաւորի անխոնջ ջանքերով, հայերէն այբուբէնի գիւտը՝ Ս. Մեսրոպ Մաշտոցի աղօթական հրաշքով եւ ոսկեդարու կերտումը՝ Ս. Սահակ Կաթողիկոսի եւ Վռամ-շապուհ արքայի հովանաւորութեամբ։ Ահաւասիկ դէպքեր, որոնք իրարու ագուցուած անջնջելի կնիք թողած են մեր ինքնութեան վրայ, որոնց միաձուլումով կարելի եղաւ «Մեր հայրը կը դաւանինք Սուրբ Աւե-տարանը եւ մայրը՝ Կաթողիկէ Սուրբ Եկեղեցին» (Եղիշէ Պատմիչ) Ս. Ղեւոնդեանց-Ս. Վարդանանց հանգանակը բանաձեւել եւ յայտարարել դարերու ընթացքին։
Աստուածային սիրով լեցուած եւ մեր սուրբերուն ու հերոսներուն առաքինի կենցաղավարութեամբ զօրացած, այսօր եւ վաղը պիտի շարու-նակենք մեր գոյամարտը՝ աշխարհի բոլոր աւարայրներուն վրայ. . . ։

